Berigte oor Oscar se moniteringstoestel "onwaar" | Maroela Media
Berigte oor Oscar se moniteringstoestel "onwaar"
Die departement van korrektiewe dienste het Dinsdag berigte, dat die veroordeelde Oscar Pistorius nie op korrektiewe toesig vrygelaat kan word nie omdat 'n elektroniese moniteringstoestel nie aan sy enkel vasgebind kan word nie, verwerp.
"Die departement verwerp enige gerug wat poog om enige besluit vooraf te gaan wat geneem sal word oor die betrokke oortreder," het Manelisi Wolela, woordvoerder vir die departement, in 'n verklaring gesê. "Die departement versoek die media om nie onverantwoordelike beriggewing te doen nie en om die nuus juis, korrek en regverdig te weergee."
Wolela het gesê volgens regulasies moet die elektroniese moniteringstoestel kompak en onopsigtelik wees en 'n persoon onder korrektiewe toesig toelaat om so ver as moontlik met sy normale daaglikse taak voort te gaan. "Die toestel kan aan die enkel of aan die persoon se pols vasgebind word, solank die persoon se gesondheid nie daaronder ly nie."
Pistorius is op 21 Oktober 2014 vyf jaar tronkstraf opgelê op aanklag van strafbare manslag nadat hy Reeva Steenkamp op 14 Februarie 2013 in sy huis dood geskiet het. Hy is 'n verdere drie jaar tronkstraf opgelê wat vir vyf jaar opgeskort is omdat hy 'n vuurwapen in Januarie 2013 in 'n Tasha's-restaurant in Johannesburg laat afgaan het. Regter Thokozile Masipa het gesê die vonnisse sal gelyklopend uitgedien word.
Die Nasionale Vervolgingsgesag het verlede week aansoek gedoen om verlof tot appèl teen die skuldigbevinding en vonnis, gebaseer op 'n interpretasie van die wet. Die aansoek sal in Desember aangehoor word.
Alberton-ongeluk: Trokbestuurder weer in hof
Ernstige finansiële knou vir Cosatu
Goeie Hemel tog mense !!! Ontspan nou net en laat los nou die saak en Oscar onderwerp. Kry 'n stokperdjie !!!
Ek stem saam… Laat Oscar eers sy tronksel gewoond raak en die privileges geniet wat veroordeelde gevangenes daagliks moet deurmaak voor hulle sy parool party try reël.
Die hof het Reeva 'n onreg aangedoen met sy skuldigbevinding en vonnisoplegging! Ek vertrou sy tweede verskyning voor die hof gaan meer gebalanseerd en regverdig geskied en dat 'n beter en sterker vonnisoplegging sal plaasvind.
Goeie Genade. Kan niemand die man uitlos nie. Hy is klaar veroordeel maak nie saak wat die vonnis is nie hy is in die tronk. Net God kan oordeel.